钦定古今图书集成/明伦汇编/闺媛典/第068卷 > 陈国增妻张氏
## 钦定古今图书集成/明伦汇编/闺媛典/第068卷 > 陈国增妻张氏

按《续深州志》：“陈国增妻张氏，及笄适国增。增农家子，
父蚤丧，张躬操井臼，事姑以馀力，纺绩治生，夫妇甚
相得。阅四载，生男女各一。国增以勤苦致疾，将革，呼
张前语曰：‘我素贫窘，今死衰年老母，尔宁能拮据以
养，宜善事后人’。张泣曰：‘君第保重，无虑妾’。”次日国增
亡，张抚尸哀痛，无复生状。姑察其意，颇防之。越三日，
鸡鸣，时国增将殓，谓姑曰：“妇惫甚，姑暂护此，儿将稍
息。”姑以为然。张出，缢于尸旁，遂合葬，年二十有二。